b'\n_START_ARTICLE_\nENIC\n_START_PARAGRAPH_\nENIC (European Network of Information Centres) on koost\xc3\xb6\xc3\xb6v\xc3\xb5rgustik, mis loodi UNESCO ja Euroopa N\xc3\xb5ukogu \xc3\xbchisel algatusel eesm\xc3\xa4rgiga rakendada Lissaboni tunnustamise konventsiooni ning arendada kvalifikatsioonide tunnustamise praktikat ja poliitikat. ENIC-koost\xc3\xb6\xc3\xb6v\xc3\xb5rgu moodustavad Euroopa kultuurikonventsiooniga (European Cultural Convention) liitunud riikide vastavad riiklikud infokeskused. Infokeskused tegelevad v\xc3\xa4lisriigi kvalifikatsioonide (diplomid, tunnistused, kraadid jt) hindamise, tunnustamisalase n\xc3\xb5ustamise ja k\xc3\xb5rgharidusalase informatsiooni andmisega._NEWLINE_ENIC-koost\xc3\xb6\xc3\xb6v\xc3\xb5rk teeb tihedat koost\xc3\xb6\xc3\xb6d Euroopa Liidu koost\xc3\xb6\xc3\xb6v\xc3\xb5rguga NARIC._NEWLINE_Eesti ENIC/NARIC Keskus (Akadeemilise Tunnustamise Infokeskus) on Sihtasutuse Archimedes struktuuri\xc3\xbcksus ning kuulub Euroopa N\xc3\xb5ukogu, UNESCO ja Euroopa Komisjoni koost\xc3\xb6\xc3\xb6v\xc3\xb5rkudesse ENIC ja NARIC.'